b'\n_START_ARTICLE_\nSlovensko pokalno tekmovanje v hokeju na travi\n_START_PARAGRAPH_\nSlovensko pokalno tekmovanje v hokeju na travi je klubsko tekmovanje v hokeju na travi v Sloveniji. Pokalno tekmovanje na dr\xc5\xbeavnem nivoju je bilo ustanovljeno v sezoni 1991/1992 in poteka pa pod okriljem Zveze za hokej na travi Slovenije.\n_START_SECTION_\nZgodovina\n_START_PARAGRAPH_\nPrvi zmagovalci v pokalnem tekmovanju v samostojni Sloveniji so bili hokejisti HK Triglav Predanovci. Na sploh so v zadnjem desetletju prej\xc5\xa1njega tiso\xc4\x8dletja v tem tekmovanju prevladovali hokejisti iz Predanovcev, ki so \xc5\xa1estkrat osvojili tekmovanje. Od sezone 1999/2000 naprej pa do danes so vsa preostala pokalna tekmovanja osvojili hokejisti HK Lipovci. V sezoni 2001/2002 sta se za naslov pokalnih prvakinj za\xc4\x8deli potegovati tudi \xc5\xbeenski ekipi HK Triglav Predanovci in HK Moravske Toplice._NEWLINE_Zmagovalec pokalnega tekmovanja je imel tudi pravico do udele\xc5\xbebe na evropskih klubskih pokalnih tekmovanjih. Na ta tekmovanja se je lahko prijavila, tudi drugouvr\xc5\xa1\xc4\x8dena ekipa v primeru, da je bil pokalni zmagovalec hkrati tudi dr\xc5\xbeavni prvak. Po spremembi evropskih klubskih tekmovanj leta 2008 je bilo evropsko klubsko pokalno tekmovanje ukinjeno. Posledi\xc4\x8dno so se tudi na ZHNTS odlo\xc4\x8dili in pokalno tekmovanje s sezono 2009/2010 ukinili._NEWLINE_Sicer se je nasploh prvo pokalno prvenstvo na slovenskem republi\xc5\xa1kem nivoju, odigralo leta 1965. Prvi zmagovalci takratnega tekmovanja so postali igralci HK Partizan Gaberje Celje.'